  Анжелика Тихонова корреспондент 22-тӥ куарусёнэ Ижкарысь Кузебай Герд нимо йӧскалык гимназилэн азбараз «Удмурт Кенеш» огазеяськонлэсь куншетсэ сётон ортчиз. Та рад со Устинов ёросысь удмуртъёс киысь Первомай ёросысь кенешчиослы выжиз. Со сярысь «Удмурт Кенеш» огазеяськонлэн тӧроез Татьяна Ишматова «ВКонтакте» мерлыко вотэсысь бамаз ивортӥз. Ужрадэ нылпиос, дышетӥсьёс, мер ужасьёс пыриськизы. Люкаськемъёс кырӟазы, эктӥзы, бергазы. Мылкыд карисьёс понна йӧскалык шудонъёсъя но чыртывесь лэсьтонъя мастер-классъёс ортчытӥзы. Туж шумпотӥсько пиналъёс ужрадъёсамы пырисько шуыса. Анай-атайёссы но дышетӥсьёссы вӧзын соос удмуртлыкен тодматско, калык шудонъёсын шудо, удмурт гуръёсъя экто Татьяна Ишматова, «Удмурт Кенеш» огазеяськонлэн тӧроезПусъём, азьвыл огазеяськонлэн куншетэз Октябрь но Индустри ёросысь кенешчиос доры вуылӥз вал ини. Сое сӥё-дано сётон ужрадъёс «Кизили» журналлэн 35 ар тырмонэзлы сӥзем пумиськон но Космонавтъёслэн паркысьтызы удмурт сэрегез усьтон улсын ортчизы. Тодэ вайытом, «Удмурт Кенеш» огазеяськон 30 ар тырмонэз азьын «Удмурт Кенеш» огазея» марафон ялӥз. Со улсын солэн куншетэз шаерысьтымы вань ёросъёсысь но бускель улосвылъёсысь удмуртъёс доры вуылоз но берен Ижкаре берытскоз. Тегъёс: Мерлык Ижкар Удмуртия УдмуртКенеш удмуртъёс  